Oxi pa tudu kau nu sta obi ta fladu ma mudjer ku omi ê igual, mas nu tem mesmos direitos y deveres, ma tudu kuza ki omi faci mudjer també podi faci.
“HOMI KU MUDJER TA KOMPLETA KUMPANHERO”
Ê pidi anonimatu pamodi e fla ma e podi ser “imcomprendida”, mas na si opinion es moda muderno di mudjer sta kompiti ku omi ê ki sta straga vida di txeu cazal. Por ocazion di 8 Março Dia Internacional di mudjer ê manda es mensagem pa mudjeris di Cabo Verde.
MENSAGEM E O SIGUINTI :
“Boa noite Onda Kriolu.
Oxi pa tudu kau nu sta obi ta fladu ma mudjer ku omi ê igual, mas nu tem mesmos direitos y deveres, ma tudu kuza ki omi faci mudjer també podi faci. Si omi bai badju mudjer tambe ten ki bai, si omi toma si moku mudjer també tem ki toma, un ten ti amigas ki ta fla ma si omi pos cornu es tambe es ta poi. Tudu kuza mau ki omi fazi es ta prontu tambe pa faci tambi.
Un kre fla Onda Kriolu ma ê es modernismos di oxi ki ben straga nos sociedade pamodi antes ka era si. Ami ki ben di Cabo Verde grandi inda un kriadu dentu kel tradison di terra, nha mai sempri mostran ma mudjer ten si lugar sima omi ten si lugar.
Nha mai sempri enxinan ma omi ku mudjer ê ka igual, ê so bu kompara ses tamanho ku di nos. A-nos mudjer nos e + fragil, nem tudu trabadju ki omi ta fazi nu ka ta fazi pamodi un nu ka ten jetu y 2 nu ka ten força, di mesmo forma ki nen tudu trabadju ki mudjer ta fazi omi ka ta fazi igual.
Mi un ta sigui sempri exemplo di nha mai ku nha pai, ti es morri es ka tevi prublema pamodi es ta ruspetaba kumpanhero, na kaza nha mai ki ta mandaba mas nha pai ora ki daba un ordi ninguén ka ta discutiba. Gossi nu sta odja pai ta da fidju un ordi y mai ta da kel otu, fidju dizorientadu ta fica sen sabi cuzé ta fazi. Ça vas pas ...
Tudo kel li ê pamodi es mudernismo di hoje en dia di igualdade omi/mudjer ki nen nu ka sabi kenha ki inventa.
Dipos nos gerason di hoje ka sta percebi y es ta fazi tudo ao kontrario, nu ka sta percebi ma embora nos mudjer nu debi ser tratadu sima omi ku mesmos direitos na trabadju, na scola y na sociedade en geral, embora nu debi ser tratadu di igual pa igual mudjer ê ka omi. Kada un ten si lugar, kada un ku si diferença ki nu ten ki ruspeta y ora ki nu djunta nu ta kompleta kumpanhero.
Pa mi nos mudjer nu ka ten ki kompiti ku omi, nos mudjer nu ten ki kompiti ê primeru ku nos kabeca, pa nu supera nos dificuldade y pa nu atingi nos objetivos. Y si nu kre imita omi nu imita ses ladu puzitivo, ka nu imita ses ladu negativo.
Por isso kin ta pidi tudu mosas pa ten kalma. Ku bedjas ku tudo pamodi kusas ê ka sima ta fladu. Obrigado” fonte:ok
kea_Latn kea_Latn kea_Latn por_Latn glg_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn